OBRAZLOŽENJE

prijedloga Odluke o proglašenju komunalne infrastrukture javnim dobrom u općoj uporabi u vlasništvu Grada Opatije

ZAKONSKA OSNOVA:

Sukladno odredbama članka 59. Zakona o komunalnom gospodarstvu (Narodne novine broj 68/18, 110/18, 32/20, 145/24) u daljnjem tekstu: Zakon, komunalnu infrastrukturu čine: nerazvrstane ceste, javne prometne površine na kojima nije dopušten promet motornih vozila, javna parkirališta, javne garaže, javne zelene površine, građevine i uređaji javne namjene, javna rasvjeta, groblja i krematoriji na grobljima, građevine namijenjene obavljanju javnog prijevoza.

Komunalna infrastruktura je javno dobro u općoj uporabi u vlasništvu jedinica lokalne samouprave.

Sukladno odredbama članka 62. stavak 1. Zakona Odluku o proglašenju komunalne infrastrukture javnim dobrom u općoj uporabi donosi predstavničko tijelo jedinice lokalne samouprave. Predmetna Odluka sukladno članku 62. stavak 4. i 5. Zakona mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige. Takva se Odluka dostavlja nadležnom sudu radi provedbe upisa statusa javnog dobra u općoj uporabi u zemljišnim knjigama.

ANALIZA STANJA:

Uzimajući u obzir činjenicu kako u postupku nove izmjere za dio nekretnina u k.o. Volosko, na lokaciji neposredno pred ulaz u „Mandrać“ te u „Mandraću“, nije usklađeno zemljišnoknjižno stanje sa stvarnim stanjem nekretnina, odnosno sa stanjem upisanim u evidenciji komunalne infrastrukture, odnosno kako ugostiteljske terase koje se nalaze na području „Mandraća“ te području uz obalno šetalište neposredno prije ulaza na „Mandraća“ nisu upisane kao javno dobro u općoj uporabi u vlasništvu Grada Opatije to je radi usklađivanja zemljišnoknjižnog stanja sa stvarnim stanjem te stanjem upisanim u evidenciji komunalne infrastrukture, potrebno donijeti Odluku sukladno članku 62. Zakona.

Pojašnjenja radi, valja istaknuti kako je u postupku nove izmjere bila dostavljena potvrda javnopravnog tijela (Grada Opatije) o činjenici kako lokacije postavljenih ugostiteljskih terasa uz obalno šetalište u Voloskom predstavljaju zapravo šetalište, trg, dio trga ili dr. površina javne namjene, tj. javno dobro u općoj uporabi te da se predmetne lokacije sukladno članku 63. Zakona o komunalnom gospodarstvu vode u evidenciji komunalne infrastrukture. Međutim, usprkos rečenom, zemljišnoknjižni sud je u postupku obnove zemljišne knjige donio rješenje kojim je određeno da upis prava vlasništva na lokaciji postavljenih ugostiteljskih terasa uz obalno šetalište u Voloskom ostaje neizmijenjen, pozivajući se na odredbu članka 62. st.1. Zakona o komunalnom gospodarstvu, kojom je propisano da odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi donosi predstavničko tijelo jedinice lokalne samouprave te da takva odluka u predmetnom postupku nije donijeta. Ne ispitujući opravdanost takvog stava zemljišnoknjižnog odjela, radi usklađivanja zemljišnoknjižnog stanja predmetnih nekretnina sa stvarnim stanjem te stanjem upisanim u evidenciji komunalne infrastrukture, predlaže se donijeti Odluku o proglašenju komunalne infrastrukture na svim lokacijama postavljenih ugostiteljskih terasa koje se nalaze na području „Mandraća“ te području uz obalno šetalište neposredno prije ulaza na „Mandrać“. Uzgred, valja istaknuti kako bi provedba predmetne Odluke omogućavala i mogućnost jednoobraznog postupanja prema svim korisnicima ugostiteljskih terasa koji se nalaze na predmetnom pojasu uz obalno šetalište u Voloskom, odnosno jednakost postupanja prema svim korisnicima ugostiteljskih terasa u pogledu režima gospodarskog korištenja tih površina.

Slijedom navedenog, predlaže se u Voloskom, na području „Mandraća“ te području uz obalno šetalište neposredno prije ulaza u „Mandrać“, odnosno na nekretninama u k.o. Volosko i to

1. k.č. 600/2 k.o. Volosko - obalnom šetalište na kojem se nalazi postavljena terasa ugostiteljskog objekta „Surf“ (u prizemlju objekta izgrađenog na k.č. 599),
2. k.č. 600/5 k.o. Volosko – obalno šetalište na kojem se nalazi postavljena terasa ugostiteljskog objekta „Mili“ (u prizemlju objekta izgrađenog na k.č. 601),
3. k.č. 605 k.o. Volosko - obalno šetalište na kojem se nalazi postavljena terasa ugostiteljskog objekta „Plavi podrum“ (u prizemlju objekta izgrađenog na k.č. 606/1),
4. k.č. 606/2 k.o. Volosko - obalno šetalište na kojem se nalazi postavljena terasa ugostiteljskog objekta „Plavi podrum“ (u prizemlju objekta izgrađenog na k.č. 606/1),
5. k.č. 606/3 k.o. Volosko – obalno šetalište na kojem se nalazi postavljena terasa ugostiteljskog objekta „Plavi podrum“ (u prizemlju objekta izgrađenog na k.č. 606/1),
6. k.č. 611 k.o. Volosko - obalno šetalište na kojem se nalazi postavljena terasa ugostiteljskog objekta „Kon-tiki“ (u prizemlju objekta izgrađenog na k.č. 610),
7. k.č. 612/2 k.o. Volosko – obalno šetalište na kojem se nalazi postavljena terasa ugostiteljskog objekta „Moho“ (u prizemlju objekta izgrađenog na k.č. 614) te
8. k.č. 631/2 k.o. Volosko - obalno šetalište na kojem se nalazi postavljena terasa ugostiteljskog objekta „Trattoria Mandrać“ (u prizemlju objekta izgrađenog na k.č. 631/1)

donijeti odluku o proglašenju komunalne infrastrukture javnim dobrom u općoj uporabi budući je nesporno da se radi o površinama javne namjene, koje su se i prije postavljanja predmetnih ugostiteljskih terasa, također, koristile kao šetalište, trg, dio trga ili dr. površina javne namjene.

Dakle, u svrhu usklađivanja zemljišnoknjižnog stanja sa stvarnim stanjem i stanjem evidencije komunalne infrastrukture predlaže se Gradskom vijeću da sukladno članku 62. Zakona o komunalnom gospodarstvu donese odluku o proglašavanju komunalne infrastrukture na nekretninama označenim od 1.-8., pri čemu će nekretnine pod 7. i 8., prema ovoj odluci, takav status steći rješenjem imovinskopravnih odnosa sukladno članku 60. st. 4. Zakona o komunalnom gospodarstvu.

UČINAK NA PRORAČUN:

Predmetna odluka, ako se donese, neće prouzročiti dodatne rashode niti opterećenje za proračun Grada Opatije.

SAVJETOVANJE SA ZAINTERESIRANOM JAVNOŠĆU:

O prijedlogu ove odluke organizirati će se javno savjetovanje u trajanju od 30 dana te će biti sastavljeno izvješće.

U Opatiji, veljača 2025. godine

GRADONAČELNIK

Fernando Kirigin, mag.oec.,v.r.

Na temelju odredbe članka 62. Zakona o komunalnom gospodarstvu („Narodne novine“ broj 68/17, 110/18 i 32/20, 145/24) i članka 29. Statuta Grada Opatije („Službene novine“ Primorsko-goranske županije broj 49/23) Gradsko vijeće Grada Opatije je dana\_\_\_\_\_\_\_\_\_\_\_\_\_\_\_\_\_\_\_. godine, donijelo slijedeću

ODLUKU

o proglašenju komunalne infrastrukture javnim dobrom u općoj uporabi u vlasništvu Grada Opatije

Članak 1.

Proglašava se komunalna infrastruktura i to javno prometne površine na kojima nije dopušten promet motornim vozilima javnim dobrom u općoj uporabi u vlasništvu Grada Opatije na nekretninama:

1. k.č. 600/2 uređeno zemljište površine 35 m2, nadstrešnica površine 52 m2 i spremište površine 19 m2, odnosno sveukupne površine 106 m2 upisana u zk.ul.1691 k.o. Volosko,
2. k.č. 600/5 nadstrešnica površine 73 m2 upisana u zk.ul. 1694 k.o. Volosko,
3. k.č. 605 uređeno zemljište površine 81 m2, nadstrešnica površine 14 m2, sveukupne površine 95 m2 upisana u zk.ul. 1686 k.o. Volosko,
4. k.č. 606/2 nadstrešnica površine 38 m2 upisana u zk.ul. 1684 k.o. Volosko,
5. k.č. 606/3 uređeno zemljište površine 8 m2 upisano u zk.ul. 1685 k.o. Volosko,
6. k.č. 611 k.o. nadstrešnica površine 82 m2 upisana u zk.ul. 1698 k.o. Volosko,
7. k.č. 612/2 poslovna zgrada površine 58 m2 upisana u zk.ul. 1789 k.o. Volosko prema grafici koja j sastavni dio ove Odluke,
8. k.č. 631/2 u naravi nadstrešnica površine 59 m2 upisana u zk.ul. 1805 k.o. Volosko

Članak 2.

Komunalna infrastruktura iz članka 1. ove Odluke evidentirat će se u katastru i upisat će se u zemljišnim knjigama, prema važećim katastarskim i zemljišnoknjižnim podacima, na temelju ove Odluke.

Članak 3.

Nalaže se zemljišnoknjižnom odjelu Općinskog suda u Rijeci, Stalne službe u Opatiji da temeljem ove Odluke nekretnine opisane točkom 1.-8. članka 1. ove Odluke provede upis javnog dobra u općoj uporabi u vlasništvu Grada Opatije.

Članak 4.

Ova odluka stupa na snagu osmog dana od objave u „Službenim novinama“ Grada Opatije.

KLASA:

URBROJ:

GRADSKO VIJEĆE GRADA OPATIJE

PREDSJEDNIK GRADSKOG VIJEĆA

Dušan Kotur